หม่อมอุ๋ยยัน ม.44ดีกว่ากฎอัยการศึก
รองนายกรัฐมนตรีด้านเศรษฐกิจยืนยัน ม.44 ดีกว่ากฎอัยการศึก สร้างความมั่นใจนักท่องเที่ยวได้
3 เม.ย. 2558

รองนายกรัฐมนตรีด้านเศรษฐกิจยืนยัน ม.44 ดีกว่ากฎอัยการศึก สร้างความมั่นใจนักท่องเที่ยวได้  
ม.ร.ว.ปรีดิยาธร เทวกุล รองนายกรัฐมนตรีด้านเศรษฐกิจ กล่าวยืนยันว่า คำสั่งหัวหน้า คสช. ที่ 3/2558 เรื่องการบังคับใช้มาตรา 44 ของรัฐธรรมนูญฉบับชั่วคราว พ.ศ. 2557 ดีกว่า กฎอัยการศึก เพราะจะ ส่งผลดีต่อภาคการท่องเที่ยว ซึ่งเป็นความหวังของเศรษฐกิจไทยที่จะมาผลักดันอัตราการขยายตัวของผลิตภัณฑ์มวลรวมประเทศ (จีดีพี) แทนการส่งออกที่ปีนี้คาดว่าจะไม่เติบโต หรือขยายตัว 0%
ทั้งนี้ การยกเลิกกฎอัยการศึก จะสร้างความเชื่อมั่นให้นักท่องเที่ยว ต่างประเทศโดยเฉพาะในสหภาพยุโรปและสหรัฐอเมริกา เพราะเมื่อปี 2557 แม้ประเทศไทยจะมียอดนักท่องเที่ยวที่เพิ่มขึ้น แต่ก็ยังขาดนักท่องเที่ยวจาก 2 กลุ่มหลักดังกล่าว ซึ่งเมื่อยกเลิกกฎอัยการศึก เชื่อว่า จะทำให้นักท่องเที่ยวกลุ่มนี้คลายความกังวลและเพิ่มรายได้การท่องเที่ยวให้ประเทศได้
“มาตรา 44 ไม่ได้รุนแรงกว่ากฎอัยการศึก ซึ่งเอกอัครราชทูตทุกคนที่จะชี้แจงให้ประเทศต่างๆ ฟัง ยืนยันว่า ยังไงกฎหมายนี้ก็ดีกว่ากฎอัยการศึก และเห็นได้ว่า บริษัทประกันต่างชาติก็กลับมาเปิดรับประกันภัยท่องเที่ยวได้เต็มที่ จากเดิมไม่ครอบคลุมประเทศที่ประกาศใช้กฎอัยการศึก” ม.ร.ว.ปรีดิยาธร
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.)  กล่าวว่า อาจมีบางประเทศไม่เข้าใจการใช้ มาตรา 44 ในการบริหารประเทศ ที่ให้อำนาจกับบุคคลคนเดียว เพราะประเทศต่างๆ มักคุ้นเคยกับการบริหารแบบสถาบันที่มีการคานอำนาจ ซึ่งต้องชี้แจงให้ชัดเจนว่า กฎหมายดังกล่าวจะใช้เพียงชั่วคราว เพื่อแก้ปัญหาความแตกแยกในช่วงเปลี่ยนผ่าน ที่ต้องอาศัยความรวดเร็ว และเด็ดขาด
อย่างไรก็ตาม การประกาศใช้มาตรา 44 ไม่ได้ทำให้กระบวนการอื่นหยุดชะงัก ระหว่างนี้สถาบันหลักยังทำงานอยู่ตามปกติ ทั้งฝ่ายตุลาการ คือ ศาล และฝ่ายนิติบัญญัติ คือ สภานิติบัญญัติแห่งชาติ (สนช.) ภาคธุรกิจต่างๆ ยังค้าขายได้ รวมทั้งมีโรดแมป เงื่อนเวลาที่ชัดเจน ในการก้าวไปสู่ระบบการปกครองซึ่งเป็นที่ยอมรับในระดับสากล ที่มีการคานอำนาจระหว่างสถาบัน มีรัฐธรรมนูญ มีการเลือกตั้ง มีระบบธรรมาภิบาล